b'\n_START_ARTICLE_\nPol\xc3\xbctetrafluoroet\xc3\xbcleen\n_START_PARAGRAPH_\nPol\xc3\xbctetrafluoroet\xc3\xbcleen (PTFE, ka pol\xc3\xbctetrafluoroeteen) on s\xc3\xbcnteetiline tetrafluoroet\xc3\xbcleeni pol\xc3\xbcmeer. Enim tuntakse seda esmatootja, USA keemiafirma DuPonti kaubam\xc3\xa4rgina registreeritud tavakeelse nimetuse teflon all._NEWLINE_\xc3\x9chend koosneb t\xc3\xa4ielikult s\xc3\xbcsiniku ja fluori aatomitest. Struktuurilt on see lineaarse ahelaga, tugevalt kristalliline (kuni 90%) pol\xc3\xbcmeer. _NEWLINE_Pol\xc3\xbctetrafluoroet\xc3\xbcleeni on avastatud 1938. aastal juhuslikult Roy Plunkett, kes t\xc3\xb6\xc3\xb6tas USAs New Jersey osariigis tegutsenud ettev\xc3\xb5ttes Kinetic Chemicals. Otsides uusi klorofluoros\xc3\xbcsinikke k\xc3\xbclmutusseadmete tarbeks, leidis Plunkett, et r\xc3\xb5hu all moodustus tetrafluoroet\xc3\xbcleenist (C\xe2\x82\x82F\xe2\x82\x84) raua kui katal\xc3\xbcsaatori juuresolekul valge libe pulber. See oligi pol\xc3\xbcmeriseeritud tetrafluoroet\xc3\xbcleen, mille ettev\xc3\xb5te  patenteeris 1941. aastal ja registreeris 1945. aastal tefloni nime all. Kuna Kinetic Chemicals oli DuPonti ja General Motorsi \xc3\xbchisettev\xc3\xb5te, kuulub kaubam\xc3\xa4rk t\xc3\xa4nap\xc3\xa4eval DuPontile. _NEWLINE_\xc3\x9che esimese juhuna kasutati uut ainet \xc3\xa4\xc3\xa4rmiselt reaktiivset uraanheksafluoriidi (UF\xe2\x82\x86) hoidvate ventiilide ja torude katmisel Manhattani projektis. 1954. aastal valmistas prantsuse insener Marc Gr\xc3\xa9goire esimese teflonkattega panni, milles sai alguse n\xc3\xbc\xc3\xbcdseks \xc3\xbclemaailmselt tuntud toidun\xc3\xb5ude kaubam\xc3\xa4rk Tefal.\n_START_SECTION_\nOmadused\n_START_PARAGRAPH_\nPol\xc3\xbctetrafluoroet\xc3\xbcleen on termoplastne ja h\xc3\xbcdrofoobne tihe pol\xc3\xbcmeer, mis on toatemperatuuril valge tahke aine. Sel on k\xc3\xb5rge sulamistemperatuur \xe2\x80\x93 327 \xc2\xb0C -, suurep\xc3\xa4rane kuumuse- ja ilmastikukindlus, suur roome ning t\xc3\xb6\xc3\xb6temperatuur \xe2\x88\x92200...260 kraadi. \xc3\x9chend ei p\xc3\xb5le, on erakordselt sitke, kulumiskindel ning madala t\xc3\xb5mbetugevusega (25\xe2\x80\x9336 MPa)._NEWLINE_PTFE-l on head dielektrilised omadused. _NEWLINE_Kasutamine: tihendid, hermeetikud, traadi- ja kaabliisolatsioon (k\xc3\xb5rgsagedus), isem\xc3\xa4\xc3\xa4rivad laagrid, keemiaaparatuuri vooderdus, antiadhesioonpinnakatted ja toidun\xc3\xb5ude pinnakatted.'